ด่วน! “ยูเครน” ประกาศกฎอัยการศึก-สั่งปิดน่านฟ้า หลัง “รัสเซีย” เปิดฉากโจมตี
ด่วน! “ยูเครน” ประกาศกฎอัยการศึกวันนี้ พร้อมสั่งปิดน่านฟ้า ห้ามเครื่องบินพลเรือนบินผ่าน หลัง “รัสเซีย” เปิดฉากยิงขีปนาวุธโจมตีฐานทัพบกและฐานทัพอากาศในกรุงเคียฟ
ด่วน! “ยูเครน” ประกาศกฎอัยการศึกวันนี้ พร้อมสั่งปิดน่านฟ้า ห้ามเครื่องบินพลเรือนบินผ่าน หลัง “รัสเซีย” เปิดฉากยิงขีปนาวุธโจมตี
24 ก.พ. 2565

สำนักข่าวซินหัวรายงานว่า ประธานาธิบดีโวโลดีเมียร์ เซเลนสกี ผู้นำยูเครน ประกาศกฎอัยการศึกในยูเครนวันนี้ หลังจากที่รัสเซียเริ่มปฏิบัติการทางทหารในยูเครน โดยปธน.เซเลนสกีกล่าวในวิดีโอว่า ยูเครนกำลังถูกโจมตี โดยกระทรวงมหาดไทยยูเครนระบุว่า ฐานทัพบกและฐานทัพอากาศในกรุงเคียฟถูกขีปนาวุธยิงโจมตี
ขณะที่สื่อต่างประเทศรายงานว่า มีเสียงระเบิดในสนามบินนานาชาติบอรีสปีลในกรุงเคียฟ รวมถึงสถานที่อื่นทั่วเมือง ขณะเดียวกัน มีการสั่งปิดน่านฟ้ายูเครนไม่ให้เครื่องบินพลเรือนบินผ่านด้วย
นอกจากนี้สำนักข่าวเอพีรายงานว่า มีการประกาศแจ้งบรรดาลูกเรือของสายการบินพลเรือนในวันนี้ว่า ได้มีการสั่งปิดน่านฟ้าเหนือยูเครนทั้งหมดไม่ให้เครื่องบินพลเรือนบินผ่าน
โดยเว็บไซต์ติดตามเที่ยวบินพาณิชย์ระบุว่า เครื่องบินโบอิ้ง 787 ของสายการบินแอล อัล ของอิสราเอลเที่ยวบินจากเทลอาวีฟไปยังโตรอนโตได้เปลี่ยนเส้นทางออกจากน่านฟ้ายูเครนอย่างกะทันหัน ก่อนจะบินอ้อมไปเหนือโรมาเนีย ฮังการี สโลวาเกีย และโปแลนด์
ทั้งนี้รายงานระบุว่า พบเครื่องบินเพียงลำเดียวที่บินอยู่เหนือน่านฟ้ายูเครนได้แก่เครื่องบินสอดแนมแบบไร้คนขับอาร์คิว-4บี โกลบอลฮอว์ค (RQ-4B Global Hawk) ของสหรัฐที่เริ่มบินไปทางตะวันตกออกจากยูเครน หลังจากรัสเซียออกข้อจำกัดห้ามบินเหนือดินแดนยูเครน
ขณะที่สื่อต่างประเทศรายงานว่า กองกำลังรัสเซียได้ยิงขีปนาวุธถล่มเมืองต่าง ๆ ของยูเครน และส่งกองทหารเข้าประจำการที่ชายฝั่งทางใต้ของรัสเซียที่ติดกับยูเครน หลังจากประธานาธิบดีวลาดิเมียร์ ปูติน อนุมัติให้เริ่มปฏิบัติการทางทหารในยูเครนตะวันออกแล้วในวันนี้
ส่วนนายดมิโทร คูเลบา รัฐมนตรีต่างประเทศยูเครน ระบุผ่านทวิตเตอร์ว่า รัสเซียได้เปิดฉากบุกรุกยูเครนอย่างเต็มรูปแบบแล้ว และตั้งเป้าโจมตีด้วยอาวุธกับเมืองต่าง ๆ ของยูเครน